En nom de nostre Seigneur, amen. L’an de l’incarnation d’icelui courrant mil IIIIc IIIIxx et unze, le unziesme jour du mois de juillet, nous Bernard de Chalon, chevalier, seigneur de Grignon et de Saigny, savoir faisons à tous présens et advenir qui ces presentes lettres verront et ourront. Que, comme messire Guillaume Ricard, prestre, curé de Pacques, et Clément Ricard frères, Gillet Chareaul, Guiot Ricard, Thiennot Sagnet, Georges Michot, Jehan Loigerot, Guillemin Ravault, Jehan Ravault, Jehan Droyn, Barthelemy Droyn, Jehan Morelot l’esné, Jehan Morelot le jeune, Loys Terrion, Marguerite, fille de Jehan Terrion, Nicolas Nauldot, Jaquot Nauldot, Huguenin Naudot, Guillaumes Nauldot, Jehan Moireaul, Jehan Coignat, Huguenin Loigerot, Colas, son fils, Henry Loigerot l’eysné, Henry Loigerot le jeune, Estienne Viennot, Perrin Loigerot, Denis Loigerot, Guillaume Droyn, Clement Droyn et Guillaume Droyn, Viennot Roignat, Henriote et Catherine Roignat, ses seurs, et Huguette, vesve de feu Jaquot Roignat, aient esté originalement, à cause de leur nativitez, et encores soient de présent hommes et femmes de mainmorte et de serve condition de nous le dit chevalier, à cause de nostre seigneurie dudit Grignon, taillables haut et bas et courvéables à voulenté et justiciables en tous cas de nous le dit chevalier, à cause d’icelle nostre dicte seigneurie dudit Grigon dont ilz sont partiz et yssuz. Assavoir de la rue de Creusot estant audit Grignon. Lesquelz nous aient remonstré et fait remonstrer que, à cause de la dicte mainmorte et servile condition dont ilz estoient affetez, liez et innodez, grans dommaiges leur estoient advenuz et advenoient journellement, et en estoient reboutez en alyances de mariaiges et autrement. Pourquoy ilz nous aient requis et fait requérir très instamment que leur voulsissions manuzmectre et affranchir et les dire et déclarer hommes francs et liberés personnes, comme sont noz autres hommes dudit Grignon et des Granges, affin que le villaige dudit Grignon en puisse estre mieulx peuplé et fructiffié. Il est ainsy que, nous, le dit chevalier, ayant regard es choses dessus dictes, inclinant à leurs pétitions et requestes, pour multiplier et accroistre les habitans dudit Grignon, meissemement de la dicte rue de Creusot, et affin qu’ilz aient meilleures causes et matière d’y demeurer et atrayre autres pour y demeurer, et pour autres causes et considérations, ad ce nous mouvans, de nostre certaine science et bon propoz, franche et libéralle voulenté, sans indiction ou séduction quelxconques, mais pour nostre cler et évident proffit et de nostre dicte terre et seigneurie dudit Grignon. Ayans regard et considération es aggréables services, curialitez et biensfaiz, à nous faiz par les dessus nommez, meismement par le dit messire Guillaume Ricard et espérons qu’ilz feront ou temps advenir, et pour ce que ainsi nous plaist; de grâce especial les dessus nommez et chascun d’eulx en droit soy, avons manumiz et affranchiz, manumectons et affranchissons, par ces présentes, pour eulx, leurs hoirs et leur posterité, nez et à naistre, perpétuellement en leur ostant tous lyens de servitute et de mainmorte et leur donnant et ouctroyant par ces présentes plenière et entière liberté et franchise de povoir disposer et ordonner de leurs biens par testament et ordonnance de derriere voulenté et autrement, selon que peulent faire les habitans francs bourgois de la ville de Semur et de Montbar, soubz le bon vouloir et plaisir touteffois du Roy, nostre sire, du fied duquel est mouvant nostre dicte terre, seigneurie et chastellenie dudit Grignon, à cause de son duché de Bourgoingne. Et avons faicte et faisons, nous le dit chevalier, seigneur dudit Grignon, ceste présente franchise, manumission et affranchissement dessus diz à nosdiz hommes et femmes dudit Grignon et rue de Creusot dessusdiz, pour eulx, leurs hoirs et posteritez, nez et à naistre, perpétuellement, tant pour les causes que dessus, comme aussy moyennant et parmy ce que les dessus nommez seront tenuz et ont promiz et promectent par ces présentes rendre et payer, fournir et faire chacun an au jour et feste de Sainct Bartholomier, à nous ledit chevalier, seigneur dudit Grignon et à noz successeurs, seigneurs dudit lieu, ou à nostre receveur dudit Grignon, la somme de vingt et une livres tournois monnoye courrant ou duché de Bourgongne de taille abonnée qui sera gectée et esgallée chacun an par prodommes qu’ilz se esliront et seront esleuz chacun an par les diz habitans de la dicte rue de Creusot. Lesquelz prodommes ainsy esleuz, ilz présenteront à nous ledit chevalier et à noz successeurs seigneurs dudit Grignon ou à noz juge et chastellain dudit lieu, pour d’iceulx prodommes esleuz recevoir le serment, en tel cas pertinent. Et laquelle somme de vingt et une livres de taille que dessus sera gectée, imposée et esgalée sur tous les biens, mex, maisons, prés, terres, vignes, curtilz, jardins que autres héritaiges quelxconques estans assiz et situés audit Grignon, finaige et territoire d’illecques, que sont et seront tenuz et possedés par les diz habitans dessus nommez, leurs hoirs et postérité nez et à naistre, manans et demeurans en la dicte rue de Creusot. Comme aussi moyennant la somme de deux cens livres tournois, monnoie avant dicte, que les diz habitans de la rue de Creusot, dessus nommez, nous ont pour ce donnés, baillés et delivré libéralement, dont nous sumes tenuz et tenons pour bien content, payez et satisfait entièrement, et en avons quicté et quictons perpétuellement les diz habitans. Et en oultre, nous le dit chevalier, pour les causes dessus dictes, avons donné et octroyé, donnons et octroyons, par ces présentes ausdiz habitans de la dicte rue de Creusot, dessus nommez, pour eulx et leurs hoirs et postérité, nez et à naistre, povoir, faculté et auctorité de pescher et faire peschier à toutes manières d’engins et fillez, et tant de jour que de nuyt et au feug, en et partout la rivière bannal estant en nostre dicte terre et seigneurie dudit Grignon, ainsi qu’elle s’extend et comporte, de long et large en icelle nostre dicte terre et seigneurie dudit Grignon et de Saigny. Et aussi de povoir chasser à toutes bestes saulvaiges, selon et par la forme et manière que font et peuvent faire les autres habitans dudit Grignon et des Granges. Au moyen de certain traictié qu’ilz ont naguères fait, accordé et passé entre nous, le dit chevalier, seigneur de Grignon et iceulx habitans dudit Grignon et des Granges nosdiz hommes, et non aultrement. Saulf et reservé en ce touteffois, à nous ledit chevalier, seigneur dudit Grignon, la justice haulte, moyenne et basse sur nosdiz hommes dudit Creusot. Et avec ce les rentes, censes, gélines, coustumes, courvées et autres droiz seignoriaulx, qu’ilz nous payeront et seront tenuz de payer et faire ainsi qu’ilz ont acoustumez d’ancienneté. Le tout par traicté et accord sur ce fait entre nous le dit chevalier, seigneur dudit Grignon, et les diz habitans de la dite ville dudit Creusot, noz diz hommes dessus nommez et soubz le bon vouloir et plaisir du Roy, nostre dit sire, du fied duquel est mouvant, comme dit est, nostre dicte terre, seigneurie et chastellenie dudit Grignon, auquel nous supplions le contenu en ces présentes avoir pour aggréable. Dont et desquelles choses dessus dictes et une chacune d’icelles, nous les dictes parties et chascune de nous en droit soy, nous sumes tenues et tenons pour bien contens. Promectans, nous, le dit chevalier, seigneur dudit Grignon, et les dessus nommez de la dicte rue de Creusot, et chascun de nous en droit soy, pour tant que à ung chascun de nous touche et peut toucher, conjoinctement ou divisément, par noz sermens, pour ce donnez corporellement aux Sains Evvangiles de Dieu, et sous l’expresse et ypothèque obligation de tous noz biens et des biens de noz hoirs et successeurs, meubles et immeubles, présens et advenir quelxconques, lesquelz, quant ad ce, nous et chascun de nous en droit soy, avons submis et obligez, submectons et obligeons à la jurisdiction et contraincte de la Court de la chancellerie du duchié de Bourgongne, et par icelle Court nous voulons estre contrains comme de chose adjugée: assavoir, nous ledit chevalier, seigneur dudit Grignon, à avoir et tenir perpétuellement, ferme, estable et aggreable ce présent affranchissement, manumission et tout le contenu en ces présentes, sans jamais aler ne venir, faire dire ou consentir venir en jugement ne dehors en aucune manière au contraire. Et nous lesdiz habitans de la dicte rue de Creusot, dessus nommez, pour nous et noz diz hoirs et autres manans et demeurans en la dicte rue de Creusot, présens et advenir quelxconques, rendre, payer, bailler, délivrer et faire valoir chascun an perpétuellement audit chevalier, seigneur dudit Grignon, nostre seigneur et à ses successeurs, seigneurs dudit lieu, la dicte somme de vingt et une livres tournois de taille abonnée audit jour et feste de Sainct Berthelomey, comme dit est cy dessus, ensemble tous coustz, fraiz, missions et despens raisonnables que ledit chevalier ou sesdiz successeurs pourroient avoir à soustenir à faulte de payé ce que dit est. En renonçans par nous les parties dessus dictes à toutes exceptions, déceptions et autres choses ad ce contraires, cessans et arrières mises. En tesmoing de ce nous avons requis et obtenu le séel de la Court de la dicte chancellerie estre mis à ces dictes présentes lettres, faictes et passées ou chastel dudit Grignon, pardevant Jehan Boulet de Semur, clerc, notaire publicque et tabellion du tabellionnage dudit Semur. Présens honorable homme et saige maistre Eme Poilleney, licencié en loix, chastellain dudit Grignon, noble homme Estienne de Thoulon, escuyer, discretes personnes messires Jehan Bideaul, Guy Lalemant, prestres, Blaise Godot, clerc, demeurant audit Semur, et autres tesmoings ad ce appellez et requis les an et jour dessus diz. Ainsi signé: J. BOULET.